Når bilen er pakket, ungerne installeret på bagsædet, og familien er klar til at køre ud i det blå på en weekendtur, så går turen oftest til et sommerland, som Fårup Sommerland og Djurs Sommerland. Vi nordjyder lader os langt sjældnere friste af andre fritidsaktiviteter som zoologiske haver, dyreparker, forlystelses- og temaparker som Tivoli, akvarier og cirkus. Hver fjerde i Region Nordjylland besøgte i fjerde kvartal sidste år et badeland eller et sommerland – sammenlignet med hver tiende i Region Syddanmark og Region Sjælland og hver tyvende i Region Hovedstaden. Det viser en ny opgørelse fra Danmarks Statistik omkring danskernes kulturvaner. Undersøgelsen peger på, at forskellene blandt andet kan skyldes den geografiske fordeling af de forskellige typer attraktioner.

Opsummering:
Kun i Nordjylland foretrækker vi så klart sommerlande som Fårup frem for at tage i zoo eller et cirkus, når vi holder fri.